ישיבת מליאה, כנסת 25, פרוטוקול מספר 35, 2023-01-31 00:00

אמיר אוחנה: היום ט' בשבט התשפ"ג, 31 בינואר 2023

אמיר אוחנה:  אני מתכבד לפתוח את ישיבת הכנסת

אמיר אוחנה:       הודעה לסגנית מזכיר הכנסת, בבקשה

אלינור ימין: תודה

אלינור ימין:  ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת –     לקריאה שנייה ולקריאה שלישית: הצעת חוק לפינוי שדות מוקשים ושטחי נפלים (תיקון מס' 2), התשפ"ג–2023, שהחזירה ועדת החוץ והביטחון

אלינור ימין:      עוד אודיעכם, כי בהתאם לסעיף 96 לתקנון הכנסת, הודיע חבר הכנסת אברהם בצלאל כי הוא חוזר בו מהצעות החוק האלה: הצעת חוק לתיקון פקודת התעבורה (הגבלת הפעלת רכב ציבורי בימי מנוחה), התשפ"ג–2023, שמספרה פ/1439/25; הצעת חוק לתיקון פקודת התעבורה (איסור עישון ברכב שנמצא בו קטין שטרם מלאו לו 15 שנים), התשפ"ג–2022, שמספרה פ/664/25; הצעת חוק לתיקון פקודת התעבורה (הגבלת תנועת כלי רכב ביום הכיפורים), התשפ"ג–2022, שמספרה פ/457/25; הצעת חוק רישוי עסקים (תיקון – התקנת מכשיר לבדיקת רמת אלכוהול), התשפ"ג–2022, שמספרה פ/453; הצעת חוק הפסקת חברות של חבר כנסת והעברת שר וראש ממשלה מכהונתם מחמת הפרת הבטחת בחירות (תיקוני חקיקה), התשפ"ג–2022, שמספרה פ/451/25; הצעת חוק המוסד העליון ללשון העברית (תיקון – מעמד החלטות המוסד וועדת השמות הממשלתית), התשפ"ג–2022, שמספרה פ/445/25; הצעת חוק הבחירות (דרכי תעמולה) (תיקון – פרסום סקרים בימי מנוחה), התשפ"ג–2022, שמספרה פ/302/25

אלינור ימין:      כמו כן הונחו היום על שולחן הכנסת מסקנות ועדת החינוך, התרבות והספורט בעקבות דיון מהיר בהצעתם של סימון דוידסון, יבגני סובה ואריאל קלנר בנושא: מכירת והטיית משחקי ספורט; מסקנות ועדת כספים בעקבות דיון מהיר בהצעתם של חברי הכנסת ינון אזולאי, עאידה תומא סלימאן, אימאן ח'טיב יאסין, מיכל שיר סגמן ויעקב אשר בנושא: מדיניות חדשה של רשות המיסים שתקשה על הציבור לקבל החזרי מס ותביא לסגירת חברות טכנולוגיה העוסקות בתחום החזרי מס

אלינור ימין:       נוסף על כך הונחו על שולחן הכנסת ההסכמים האלה: הסכם בדבר הפקה משותפת של סרטים בין ממשלת ישראל ובין ממשלת הרפובליקה של קוסובו; הסכם בדבר הפקה משותפת של סרטים בין ממשלת ישראל ובין ממשלת הרפובליקה של קפריסין

אלינור ימין:  תודה

אמיר אוחנה: תודה לסגנית מזכיר הכנסת

אמיר אוחנה: חברי הכנסת, על סדר-היום – נאומים בני דקה

אמיר אוחנה:  חברי הכנסת המבקשים להירשם מוזמנים להצביע בעד, ולכן, אנא תפסו את מקומותיכם

אמיר אוחנה:  אם כולם תפסו את מקומותיהם נעבור להצבעה

אמיר אוחנה:  מי שמבקש לנאום יצביע בעד, בבקשה

אמיר אוחנה:  אנחנו בהצבעה

אמיר אוחנה:  תודה רבה

אמיר אוחנה:  עד שאקבל לידיי את הרשימה, ראשון הדוברים – חבר הכנסת גלעד קריב, בבקשה

גלעד קריב: אדוני היושב-ראש, הערב הזה דבריי מכוונים אליך

גלעד קריב:  היום התפרסמו בכלי תקשורת מרכזיים ידיעות על הפעלת לחצים לא ראויים על היועצת המשפטית לכנסת בכל מה שנוגע לחוות הדעת של הייעוץ המשפטי לוועדת החוקה שהוגשה בעניין ההצעה לתיקון חוק-יסוד: השפיטה

גלעד קריב:  הפרסומים לא כללו פרטים מרובים, ואני אומר כבר עכשיו, אני מקווה שאין מאחוריהם דבר ממשי, אבל דומני שהדבר מחייב התייחסות

גלעד קריב:       קיימת מחלוקת מאוד גדולה בוועדת החוקה על הדרך שבה מתנהלים הדיונים, וגם על היחס שהופגן כלפי הייעוץ המשפטי של הוועדה וההתייחסות לחוות הדעת המקצועית והעצמאית שהייעוץ המשפטי פרסם בסוף השבוע האחרון

גלעד קריב:  אני פונה אליך, אדוני, להעביר מכיסאך הרם מסר ברור וחד-משמעי שהייעוץ המשפטי לכנסת חייב לפעול באופן עצמאי כאשר שיקול הדעת שמדריך אותו הוא אך ורק שיקול הדעת המקצועי

גלעד קריב:  וככל שהופעלו לחצים בלתי ראויים על הייעוץ המשפטי לכנסת מן הראוי לגנותם

גלעד קריב:  תודה

אמיר אוחנה: תודה לחבר הכנסת גלעד קריב

אמיר אוחנה:  הדובר הבא – חבר הכנסת אברהם בצלאל, ואחריו – חבר הכנסת אלי דלל

אברהם בצלאל: שלום, אדוני היושב-ראש

אברהם בצלאל:  בשבת האחרונה, לצערנו הרב, נגדעו חייהם של שבעה קורבנות שמתו על קידוש השם על לא עוול בכפם

אברהם בצלאל:  הסתובבתי ככה בשבת וגם במוצאי שבת, ומעניין אותי לדעת, או שאני כן מבקש שאנחנו בסוף, ככנסת ישראל – הייתי אצל משפחה שאיבדה גם את הבן שלהם וגם את הכלה שלהם, ועד מוצאי שבת ב-21:30 עדיין לא הגיע אליהם מישהו בצורה מסודרת, או מטעם העירייה או מטעם הממשלה או מטעם הכנסת, מישהו שיבוא ויבדוק מה הצרכים שלהם

אברהם בצלאל:  הפעלתי הרבה הרבה אנשים ולחץ מאוד כבד עד שמישהו הגיע אליהם להיות איתם

אברהם בצלאל:       ואני מנסה לשאול או לבקש בכל אופן שמישהו יפקח

אברהם בצלאל:  כמו שמגיעים להודיע למשפחה כלשהי, לצערנו, על אובדן יקיר משפחה שלהם – שמישהו מייד ייכנס לבית הזה ויבדוק את הצרכים

אברהם בצלאל:  יכול להיות, לצערנו, שמישהו יכול, חס ושלום, לעשות משהו לעצמו, או כל דבר שהוא יכול לקרות בשעות האלה בחוסר הוודאות שיש להם כשנופל עליהם כרעם ביום בהיר כזה דבר

אברהם בצלאל:  האם מישהו מאיתנו, או שיש איזה גוף מסודר או אפילו מישהו שמפקח על הדבר הזה? אשמח מאוד אם ניקח את זה לתשומת ליבנו, מישהו שיעשה עם זה משהו

אברהם בצלאל:  תודה

אמיר אוחנה: תודה רבה לחבר הכנסת אברהם בצלאל

אמיר אוחנה:  יעלה ויבוא חבר הכנסת אלי דלל, ואחריו – חבר הכנסת עופר כסיף

אליהו דלל: אדוני היושב-ראש, כנסת נכבדה, בעקבות נאום הבכורה שלי בשבוע שעבר פונה אליי אזרח בשם יהושע בן אפרים למשפחת שלמה, בן 72, יליד עיראק, שעלה לארץ ב-1971

אליהו דלל:  יהושע שואל: למה לא מציינים את זכרם של הרוגי המלכות בעיראק? הבטחתי לו שאעשה זאת מעל בימת הכנסת

אליהו דלל:       היום לפני 54 שנים, ב-27 בינואר 1969, הוצאו להורג בתלייה תשעה יהודים

אליהו דלל:  זה היה תירוץ מתוך שנאה למדינת ישראל וליהודים לאור הניצחון המרשים במלחמת ששת הימים

אליהו דלל:  שלושה מההרוגים היו מתחת לגיל 20

אליהו דלל:  החוק בעיראק לא אפשר אז להוציא להורג מתחת לגיל 20, ולכן הם הוכרחו על ידי השלטונות להצהיר שגילם הוא מעל 20

אליהו דלל:  ואלה שמות הרוגי המלכות בעיראק: נעים ח'צ'ורי הלאלי, צ'ארלי רפאל חורש, פואד גבאי, דוד יחזקאל ברוך דלאל, יחזקאל צאלח יחזקאל, דוד ע'אלי ידגר, צבאח חיים דיין, יעקב ג'ורג'י נאמרדי ונאג'י עזרא זילכה

אליהו דלל:  יהי זכרם ברוך

אמיר אוחנה: תודה לחבר הכנסת דלל

אמיר אוחנה:  חבר הכנסת עופר כסיף, ואחריו – חבר הכנסת אבי מעוז

עופר כסיף: כבוד היושב-ראש, חברי הכנסת, בתי הסוהר שבהם ישראל מחזיקה באלפי אסירים ועצורים פוליטיים נמצאים בתסיסה

עופר כסיף:  הסוהרים של השר לביזיון לאומני החלו בדיכוי חסר תקדים בבית הכלא לאסירות פוליטיות דמון, מה שהביא למחאה בסולידריות בבתי הכלא האחרים

עופר כסיף:       בעולם אסירים פוליטיים מקבלים לעיתים קרובות יחס מועדף, שכן הם נכלאו מתוך פעילות פוליטית ולא לשם מטרה אישית

עופר כסיף:  כאן היחס לאסירים פוליטיים גרוע מלאסירים רגילים, ולהוסיף על זה, המדינה עוברת על החוק הבין-לאומי שאוסר כליאה של אסירים בשטח שמחוץ לשטח הכבוש

עופר כסיף:  כעת הממשלה מקדמת הוצאה להורג המונית של אלפי אסירים על ידי מימוש עונש המוות הקיים בחוק

עופר כסיף:  מעולם במשטר קולוניאליסטי לא הצליחו לשבור את רוח האסירים הפוליטיים, וגם כאן, על אף הפשעים של הכיבוש, האסירים הפוליטיים ינצחו ויזכו לשחרור להם ולעמם

עופר כסיף:  תודה

אמיר אוחנה: תודה לחבר הכנסת עופר כסיף

אמיר אוחנה:  חבר הכנסת אבי מעוז, ואחריו – חברת הכנסת מטי צרפתי הרכבי

אבי מעוז: אדוני היושב-ראש, נאום הנדסת תודעה מס' 75, והפעם על כפייה

אבי מעוז:  אתמול הפורום החילוני, עוד אחד מארגוני המלחמה ביהדות, פרסם פוסט על הישג מדהים: מנהלת בבית ספר ממלכתי כלשהו החליטה, לבקשת הורים ובאישור משרד החינוך, לקיים תפילה קצרה לפני תחילת הלימודים

אבי מעוז:  ההשתתפות הוגדרה כמובן כרשות, אבל הורים "נחושים", כלשון הפורום החילוני, כלומר חדורי שנאת היהדות, ברוח הפורום החילוני, הקימו קול צעקה מתוך החשש הנורא של כפייה דתית והצליחו לסכל את היוזמה המסוכנת

אבי מעוז:       זוהי כמובן הנדסת תודעה שבאה לכסות על כפייה חילונית גמורה שמטרתה למנוע מהורים יהודים מסורתיים את האפשרות שילדיהם יהיו מחוברים למסורת עמם

אבי מעוז:  איזה אימה ופחד ממגע של ילדים עם יהדות

אבי מעוז:  אני ממליץ לרוב המוחלט של הורי התלמידים, שמחוברים באופן עמוק למורשתם, לעמוד בכל תוקף נגד הכפייה המחוצפת הזאת של מיעוט קטן ואלים

אבי מעוז:  תודה

אמיר אוחנה: תודה לחבר הכנסת אבי מעוז

אמיר אוחנה:  חברת הכנסת מטי צרפתי הרכבי, בבקשה, דקה לרשותך

מטי צרפתי הרכבי: כבוד היושב-ראש, כנסת נכבדה, לכבוד הוא לי לשמר את המסורת של חבר הכנסת בועז טופורובסקי, וכמו בכל שבוע אקריא את שמות ההרוגים ואציין את תאונות הדרכים הקטלניות שהתרחשו בשבוע החולף

מטי צרפתי הרכבי:  אני עושה זאת לזכרו של אבי הביולוגי לאון צרפתי, זיכרונו לברכה, שנהרג גם הוא בתאונת דרכים בעת שירות מילואים בהיותי בת שנה בלבד

מטי צרפתי הרכבי:      ביום רביעי 25 בינואר נהרג רוכב אופנוע בן 35 בתאונת דרכים בחולון

מטי צרפתי הרכבי:  ביום שישי 27 בינואר נהרג הולך רגל בן 53 מפגיעת משאית בבת ים

מטי צרפתי הרכבי:  בהמשך אותו היום נהרג רוכב אופנוע בן 38 בתאונה עם רכב נוסף בבת ים

מטי צרפתי הרכבי:  ביום ראשון 29 בינואר נהרג אדם אבו עסא, בן 31 מתל שבע, בתאונת דרכים סמוך לעומר

מטי צרפתי הרכבי:       יתגדל שם האדם, יתעלה פה על חייו ויתקדש בזיכרוננו על צרור מעלליו בימי חלדו ועל המעש שלא הספיק להשלימו, על החלומות שנטוו ונמוגו

מטי צרפתי הרכבי:  יהי זכרם ברוך

אמיר אוחנה: תודה לחברת הכנסת מטי צרפתי הרכבי

אמיר אוחנה:       חברי הכנסת, לפני סיום אני אבקש לברך את חברי ההנהלה המורחבת של ההסתדרות הציונית העולמית, שנמצאים איתנו כאן ביציע, חלקם מרחבי התפוצות וכמובן מהארץ

אמיר אוחנה:  אני מברך את יושב-ראש ההנהלה יעקב חגואל, ממלא מקום יושב-ראש ההנהלה יזהר הס והסגנים גאל גרינוולד וטובה דורפמן שוורץ

אמיר אוחנה:  חברי ההנהלה פגשו אחר הצוהריים חברי כנסת ממגוון סיעות הבית

אמיר אוחנה:  גם לי היו הכבוד והעונג לפגוש את חברי ההנהלה, ודנו במגוון נושאים המשותפים לעם היהודי ולכנסת ישראל

אמיר אוחנה:  ברוכים הבאים לכנסת, ברוכים הבאים לירושלים

אמיר אוחנה:  Welcome to the Knesset, welcome to Jerusalem

אמיר אוחנה:       חברי הכנסת, תם סדר-היום

אמיר אוחנה:  הישיבה הבאה תתקיים מחר, יום רביעי י' בשבט התשפ"ג, 1 בפברואר 2023, בשעה 11:00

אמיר אוחנה:  ישיבה זו נעולה